সীমান্ত দেয়ালের অর্থ না দিলে জরুরি অবস্থা জারির হুমকি ট্রাম্পের
মেক্সিকো সীমান্তে দেয়াল নির্মাণে অর্থ সরবরাহ না করলে জাতীয় জরুরি অবস্থা জারির হুমকি দিয়েছেন মার্কিন প্রেসিডেন্ট ডোনাল্ড ট্রাম্প।







তিনি বলেছেন, সরকারের আংশিক অচলাবস্থা যতদূর সম্ভব রাখতে তিনি প্রস্তুত। সেটা হোক কয়েক মাস কিংবা কয়েক বছর- মেক্সিকো সীমান্তে দেয়াল নির্মাণে কয়েকশ কোটি ডলার আদায় করতে তিনি এ অচলাবস্থা চালিয়ে যাবেন।




হোয়াইট হাউসে ডেমোক্র্যাট নেতাদের সঙ্গে আরেক দফা আলোচনার পর তিনি বলেন, আমরা জাতীয় নিরাপত্তা নিয়ে কথা বলছি। কোনো মজা করছি না।
গত দুই সপ্তাহের অচলাবস্থায় মার্কিন সরকারের ২৫ শতাংশ কার্যক্রম বন্ধ রয়েছে। ট্রাম্পের ভাষায়, অবৈধ অভিবাসন, মাদক ও মানবপাচার বন্ধে দক্ষিণাঞ্চলীয় সীমান্ত ভয়াবহ, মারাত্মক বিপর্যয়কর।
তিনি বলেন, আমাদের একটি অবকাঠামো নির্মাণ করতে হবে। সীমান্তে একটি শক্তিশালী বেড়া নির্মাণ করতে ৫৬০ কোটি ডলার সরবরাহ করতে কংগ্রেসের প্রতি তিনি আহ্বান জানিয়েছেন।
ডিসেম্বরের তৃতীয় সপ্তাহ থেকে কেন্দ্রীয় সরকারের বিভিন্ন সংস্থা ও প্রতিষ্ঠানে চলমান আংশিক অচলাবস্থা বছরব্যাপী থাকলে সেজন্য প্রস্তুত আছেন বলেও জানিয়েছেন তিনি।
বার্তা সংস্থা রয়টার্স জানিয়েছে, ডেমোক্রেটদের সঙ্গে বৈঠকের পর শুক্রবার সাংবাদিকদের সঙ্গে আলাপকালে এ রিপাবলিকান প্রেসিডেন্ট দেয়াল নির্মাণের অর্থ ছাড়া বাজেট বিলে স্বাক্ষর না করারও ইঙ্গিত দিয়েছেন।
নির্বাচনী প্রচারণায় অবৈধ অভিবাসী ঠেকাতে মেক্সিকো সীমান্তে যে কোনো মূল্যে দেয়াল নির্মাণের প্রতিশ্রুতি দিয়েছিলেন ট্রাম্প। ওভাল অফিসে বসার পর থেকে সেই লক্ষ্য পূরণে একের পর এক পদক্ষেপও নিয়েছেন তিনি।
অন্যদিকে ডেমোক্রেটরা শুরু থেকেই কেন্দ্রীয় সরকারের তহবিলে দেয়াল নির্মাণে আপত্তির কথা জানিয়ে আসছিল।
বিবিসি জানায়, গত বছরের একেবারে শেষ দিকে বাজেট নিয়ে কংগ্রেস ও প্রেসিডেন্টের মতবিরোধ প্রকট হলে কেন্দ্রীয় সরকারের নতুন অচলাবস্থার আশঙ্কা দেখা দেয়।
রিপাবলিকান সংখ্যাগরিষ্ঠ সেসময়ের হাউজ অব রিপ্রেজেন্টেটিভ পরে দেয়াল নির্মাণের খরচসহ একটি বাজেট বিল পাস করলেও সিনেটে পর্যাপ্ত ৬০ ভোট না পাওয়ায় তা আটকে যায়।
ফলে ২২ ডিসেম্বর থেকে শুরু হয় ট্রাম্পের মেয়াদে কেন্দ্রীয় সরকারের তৃতীয় দফা অচলাবস্থা। এতে বিভিন্ন প্রতিষ্ঠান ও সংস্থার প্রায় ৮ লাখ কর্মীকে দুই সপ্তাহ ধরে বেতন ছাড়াই থাকতে হচ্ছে।

মেক্সিকো সীমান্তে দেয়াল নির্মাণে অর্থ সরবরাহ না করলে জাতীয় জরুরি অবস্থা জারির হুমকি দিয়েছেন মার্কিন প্রেসিডেন্ট ডোনাল্ড ট্রাম্প।